Petrus Sitho en kie stap teen plaasmoorde | Maroela Media
Petrus Sitho, Tebogo Mosieleng, Sakhumzi Qave en Matthew Mananga wil bewusmaking rakende plaasaanvalle en-moorde skep. (Foto: Verskaf)
Altesaam vier mans van die Oos-Kaap is te voet op pad na Pretoria in Gauteng om pres. Cyril Ramaphosa oor plaasaanvalle en -moorde te spreek.
Petrus Sitho, Tebogo Mosieleng, Sakhumzi Qave en Matthew Mananga het verlede Dinsdag te voet vanuit Oos-Londen na Pretoria vertrek en beoog om die Jakarandastad vroeg volgende maand te bereik.
Sitho het vandeesweek aan Maroela Media gesê hy het genoeg van Ramaphosa se stilswye gehad.
"Die president behoort so gereeld oor plaasaanvalle en -moorde te praat soos hy oor die koronavirus praat."
Die mans val die afgelope tien dae soggens omstreeks 04:00 in die pad en lê gemiddeld sowat 50 km per dag te voet af. Hulle maak intussen op weldoeners staat vir oornagverblyf en ander benodigdhede.
Ja, daar was sommige oggende wat hulle met leë mae en seer voete hul tog moes hervat, maar hulle het nog nie een aand nie 'n heenkome gehad nie.
"Dit is nie maklik nie, maar ek kan nie kla nie. Ek moet iets doen. Ek moet 'n verskil maak."
Sitho is sedert 2018 'n uitgesproke aktivis teen plaasmoorde en -aanvalle en is verlede jaar by sy werk afgedank omdat hy die boeregemeenskap van Senekal in die Vrystaat ná die moord op Brendin Horner ondersteun het.
Dit was ook nie die eerste keer dat Sitho teenkanting vir sy bewusmaking oor plaasaanvalle en -plaasmoorde ontvang nie. Hy vertel dat hy in 2018 deur boosdoeners aangerand is toe hy destyds drie dae lank by die Uniegebou in Pretoria uitgekamp het om ook 'n memorandum aan Ramaphosa te oorhandig.
Die mans lê gemiddeld sowat 50 km per dag te voet af. (Foto: Verskaf)
Dit lyk egter of niks Sitho kan stilmaak nie.
Mosieleng, Qave en Mananga het deur die jare op sosiale media van hom te hore gekom en besluit om saam met hom sy tog na Pretoria aan te pak as deel van bewusmaking rakende plaasaanvalle en-moorde.
"Hierdie mense weet ook dat die kos wat hulle eet van boere af kom," vertel hy.
Die mans sal na verwagting meer as 1 000 km te voet afgelê het wanneer hulle teen 5 Mei die Uniegebou in Pretoria bereik.
Volgens Sitho stuur Suid-Afrika af op 'n voedseltekort soos Zimbabwe, nadat duisende wit boere in die vroeë 2000's van hulle plase afgedryf is, indien Ramaphosa nie daadwerklik aandag begin gee aan die aanvalle en moorde op Suid-Afrikaanse boere nie.
"Mense moet sien dat ons boere doodgemaak word en die president moet veiligheid op plase opskerp en die polisie inspan om die land se boere te beskerm.
"Wit, swart, bruin, Indiër of Khoisan. Dit is my boere. Hulle sorg vir die kos op ons borde," sê 'n driftige Sitho.
Luidens die burgerregteorganisasie AfriForum se jongste verslag oor plaasaanvalle en -moorde is 382 plaasaanvalle verlede jaar in Suid-Afrika aangemeld waarvan 63 plaasmoorde was. Altesaam 511 plaasaanvalle en 45 plaasmoorde is die jaar vantevore aangemeld.
Maroela Media het vroeër berig die meeste plaasmoorde wat verlede jaar gepleeg is, het in KwaZulu-Natal, Gauteng en die Vrystaat plaasgevind. Baie van dié aanvalle was uiters wreedaardig.
Die mans was teen Vrydag in die omgewing in Welkom in die Vrystaat. Hulle sal teen Sondag in Potchefstroom in Noordwes wees waar hulle vir die dag sal rus en hul klere sal was voordat hulle weer in die pad val.
Sitho het 'n beroep op weldoeners gedoen om hulle by te staan met enigiets van akkommodasie tot skoene.
Kontak Lynette Strydom by 084 211 7646 of Zettie Potgieter by 079 759 0410 rakende oornagverblyf vir die mans. Vir meer inligting rakende ander benodighede vir die pad, stuur 'n e-pos na [email protected].
Gaan Ramaphosa hierdie drie manne ook ignoreer? Die feit dat hy nie standpunt inneem teen plaasmoorde nie, impliseer dat hy dit goedkeur.
Knap gedaan julle. Dis die tipe gedrag wat verhoudings verbeter. Ek bid saam met julle.
Well done julle 4 manne! Ek bid vir wonderlike uitkoms. En dat julle n voorbeeld en inspirasie vir baie sal wees.
Dis 'n baie mooi edel poging van hulle. Net jammer dat ramaphosa en die ANC nie met hulle sal praat nie. Hulle sal eerder uitgekryt word as lakeie van die wit mense en "stooges of apartheid". Ek praat uit ondervinding: op 'n stadium het ek saam gewerk met 'n swart man wat sterk ANC was. Hy het die alleraakligste lelikste name gebruik vir swart mense wat nié ANC gesind was nie. Name wat, as wit mense dit sou gebruik, tot lewenslange tronkstraf sou lei.
Ou kriek moet by hulle gaan leer hoe word dit gedoen. Praat gaan niks help met die ANC terroriste nie